LISA

TEHNILISE TOIMIKU PEAMISED SPETSIFIKAADID

Toimiku nr: PGI-BG-01867 – 7.1.2014

1. Registreeritav geograafiline tähis

„Ямболска гроздова ракия / Гроздова ракия от Ямбол / Yambolska grozdova rakya/Grozdova rakya ot Yambol“

2. Piiritusjoogi kategooria

Винена дестилатна спиртна напитка / veinipiiritus

3. Piiritusjoogi kirjeldus

3.1. Füüsikalised, keemilised ja/või organoleptilised omadused

„Ямболска гроздова ракия / Гроздова ракия от Ямбол / Yambolska grozdova rakya/Grozdova rakya ot Yambol“ on veinipiiritus, millel on sädelev, kirgas, helekollane värvus, meeldiv ja domineeriv puuviljaaroom ning harmooniline mahe maitse selge viinamarjase järelmaitsega. Limiteeritud koguses jook on küpsenud kuni 1 000-liitristes tammevaatides vähemalt kuus kuud. Tammepuiduga kokkupuude muudab värvuse tugevamaks, annab magusust, toob esile maheduse ja rikastab aroomi tajutava tammenüansiga ning samal ajal on lõppmaitses tunda veidi vaniljet.

Joogi minimaalne alkoholisisaldus on 40 mahuprotsenti.

3.2. Eriomadused (võrreldes sama kategooria muude piiritusjookidega)

„Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ on veinipiiritus, mille minimaalne alkoholisisaldus on 40 mahuprotsenti, lenduvate ainete sisaldus on 132–174 grammi absoluutalkoholi hektoliitri kohta, sealhulgas 6–24 grammi estreid absoluutalkoholi hektoliitri kohta ja 2–8 grammi aldehüüde absoluutalkoholi hektoliitri kohta, ning metanoolisisaldus on 0,07–0,140 g/l. Selle füüsikalis-keemiliste omaduste väärtused ületavad veinipiirituse kategooriat käsitlevates eeskirjades kindlaks määratud miinimumväärtusi.

„Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ on valgetest ja punastest viinamarjasortidest saadud veinipiiritus. Viinamarjad saabuvad töötlemiseks ühest sordist koosnevate partiidena. Destilleerimiseks kasutatavate kvaliteetsete valgete veinide saamiseks korjatakse viinamarjad niipea, kui nad on tehniliselt küpsed, kuid enne kui nad muutuvad üleküpsenuks, kui nende suhkrusisaldus on 16–19 % ja happesus on kõrgem, st vähemalt 500 g/hl viinhappes väljendatuna. Praktika on näidanud, et jõulistest valgetest veinidest, mille happesus on kõrgem, saab hõrke destillaate, millel on selge puuviljaaroom. Liivastel ja kivistel pinnastel kasvanud valged viinamarjad omandavad hästi väljaarenenud puuviljaaroomi, mis tänu nõuetekohasele töötlemisele kinnistub veini ja destillaatidesse.

Punased viinamarjasordid korjatakse siis, kui nende suhkrusisaldus on vähemalt 18–20 % ja happesus vähemalt 600 g/hl viinhappes väljendatuna. Punaste sortide esmased aroomid on pigem taimsed ning neist saab tugevama maitsega veine. Destilleerimisel saadakse neist destillaate, millel on intensiivne harmooniline maitse ja selge viinamarjane järelmaitse, mis on iseloomulik veinipiiritusele „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“.

Selge laagerdumispotentsiaaliga destillaadid küpsevad tammevaatides, mis on valmistatud kohaliku Hartwissi tamme (Quercus hartwissiana Stev.) puidust. Puiduga kokkupuude muudab värvuse paremaks ning selle tulemusel omandab küpsenud jook puhta maitse ja hõrgu aroomi.

4. Registreeritav geograafiline tähis (asjaomane geograafiline piirkond)

Geograafiline piirkond, kus valmistatakse veinipiiritust „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“, hõlmab Jamboli provintsi ja osa naabruses olevast Burgase provintsist ning sisaldab järgmiseid paikkondi (zemlishta):

— Jamboli omavalitsusüksus – üks paikkond: Jamboli linn;

— Straldža omavalitsusüksus – seitse paikkonda: Straldža ning külad Zimnitsa, Irečekovo, Kamenets, Lozenets, Nedjalsko ja Parvenets;

— Tundža omavalitsusüksus – 12 paikkonda: külad Bezmer, Botevo, General Inzovo, General Toševo, Kalčevo, Kozarevo, Meden Kladenets, Pobeda, Roza, Tenevo, Hadži Dimitrovo ja Čargan;

— Boljarovo omavalitsusüksus – kaks paikkonda: Boljarovo linn ja Stefan Karadžovo küla;

— Elhovo omavalitsusüksus – viis paikkonda: Elhovo linna ning külad Granitovo, Malomirovo, Melnitsa ja Malak Manastir;

— Kameno omavalitsusüksus – üks paikkond: Trojanovo küla;

— Aytose omavalitsusüksus – üks paikkond: Topolnitsa küla;

— Stredetsi omavalitsuüksus – üks paikkond: Zornitsa küla;

— Topolovgradi omavalitsusüksus – üks paikkond: Oreșniku küla.

5. Piiritusjoogi valmistamise meetod

Veinipiiritust „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistatakse eespool mainitud geograafilises piirkonnas järgmistest viinamarjasortidest:

— valged: ’Rikat’, ’Bolgar’, ’Cherven Misket’, ’Dimyat’, ’Chardonnay’, ’Ugni Blanc’, ’Prosecco’, ’Sauvignon Blanc’ ja ’Viognier’;

— punased: ’Merlot’, ’Cabernet Sauvignon’, ’Pamid’, ’Syrah’ ja ’Cabernet Franc’.

Kohaletoimetamisel sorditakse neid kaalu, välimuse, sordi ja suhkrusisalduse järgi. Kasutatakse üksnes parima kvaliteediga viinamarju. Viinamarjad korjatakse käsitsi ja asetatakse plastämbritesse või -kastidesse. Korjamisel ei ole lubatud suuremate kui 15-liitriste anumate kasutamine. Viinamarjad transporditakse töötlemiseks ilma pakendita vastava kuju ja mahutavusega metallist termokonteinerites. Enamasti võetakse igast sõidukist käsitsi proportsionaalsed proovid, hinnatakse välisilmet, üldist seisukorda ja sordipuhtust ning mõõdetakse suhkrusisaldust hüdromeetri abil. Töötlemine toimub 12–24 tunni jooksul korjamisest. Kõigepealt viinamarjad purustatakse varte eemaldamiseks ja seejärel pressitakse. Viinamarjapulp pannakse spetsiaalsetesse kääritusnõudesse, kus seda vajaduse korral leotatakse, et rikastada seda viinamarjakestadest ekstraheeritud aromaatsete ainetega. Vabalt välja nõrgunud mahl kurnatakse ja pulp pressitakse. Ülepressimine ei ole lubatud. Rangelt järgitakse nõuet, et 100 kg viinamarjadest toodetakse mitte rohkem kui 75 liitrit veini, mida kasutatakse veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistamisel. Järgmine samm on alkoholkäärimine. Kasutatakse puhtaid veinipärmikultuure. Protsessi kontrollitakse ning vähemalt kaks korda iga 24 tunni jooksul võetakse proovid igast kääritusnõust, mõõdetakse suhkrusisaldust ja temperatuuri ning jälgitakse organoleptiliste omaduste muutusi. Sekundaarne alkoholkäärimine toimub tugevdatud terasest paakides, mis on eri mahutavusega. Veine dekanteeritakse ettevaatlikult. Destilleerimine toimub võimalikult kiiresti pärast sette (veinisete) eraldamist. Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistamisel kasutatakse K5 ja DK-1 tüüpi destilleerimiskolonne. Need on välja töötatud Bulgaarias. Neile iseloomulikud omadused on järgmised:

Iga destillaator koosneb destilleerimiskolonnist (fraktsioneerimiskolonnist), deflegmaatoritest, kondensaatorist, jahutist, vesilukust, horisontaalsest veinisoojendist ja tasemeregulaatorist. Pärast süsteemi sisselülitamist soojenevad kolonn, deflegmaatorid ja veinisoojendi üles, tekitades auru. Kui destilleeritud vesi hakkab jahutist voolama, lastakse vein destilleerimiseks sisse. Vastuvoolus puutuvad alt üles liikuvad veeaurud kokku veiniga ning rikastuvad etüülalkoholi ja lenduvate ainetega. Destilleerimiskolonni ülaosast pärit vesi ja alkoholiaurud jõuavad deflegmaatoritesse ja kondensaatorisse, kus nende alkoholisisaldus suureneb 62–65 mahuprotsendini. Pärast jahutamist saadud veinidestillaat niriseb välja vesiluku kaudu, kus jälgitakse alkoholomeetri abil pidevalt alkoholisisaldust ja temperatuuri.

Saadud destillaadid liigitatakse. Seejärel hoitakse neid, ilma et need puutuks kokku puiduga, roostevabast terasest anumates, millel on sobiv kujundus ja mahutavus, või raudbetoonist mahutites. Organoleptilised omadused määratakse kindlaks tooraineks olnud viinamarjade ja nende töötlemismeetodi alusel. Valgetest viinamarjasortidest saadakse hõrke destillaate, mis on sädeleva kirkuse ja selge tugeva puuviljaaroomiga. Punased viinamarjasordid töödeldakse destillaatideks, millel on sädelev kirkus, tugev maitse, mahedus ja pikaldane viinamarjane järelmaitse. Küpsemata „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistamisel on destillaatide segamine (kupaaž) tehniline toiming, mis on valmistoote omaduste kindlaksmääramisel olulise tähtsusega. Kogenud asjatundjad kasutavad järeleproovitud häid tootmistavasid ja segavad destillaadid kokku sobivas vahekorras, lisades demineraliseeritud joogivett alkoholisisalduse korrigeerimiseks 40 mahuprotsendini.

Enamikku destillaate säilitatakse nii, et need ei puutuks kokku tammepuiduga. Küpsemata joogi värvust korrigeeritakse karamelli lisamisega.

Saadud toode on püsivalt hea kvaliteediga ning selle organoleptilised omadused jäävad stabiilseks ühest aastast – ja ühest saagikoristusest – teiseni, teisisõnu on tegemist veinipiiritusega „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“, millel on õlgkollane värvus, selge puuviljaaroom, mahe ja harmooniline maitse ning erakordselt meeldiv viinamarjane järelmaitse.

Vajaliku potentsiaaliga kvaliteetseimad destillaadid on küpsenud vähemalt kuus kuud kuni 1 000-liitristes tammevaatides, mille tünnilauad on 3–4 cm paksused. Vaadid on valmistatud piirkonnale omase Hartwissi tamme puidust.

Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ segamine (kupaaž), lahjendamine ja villimine ei piirdu konkreetse geograafilise piirkonnaga, kus toode on saadud.

6. Seos geograafilise piirkonna või päritoluga

6.1. Üksikasjalik kirjeldus geograafilise piirkonna või päritolu kohta, mis on seose suhtes olulised

20. sajandi alguses arenes viinamarjakasvatus ning veinide ja veinipiirituste valmistamine traditsioonilisest käsitööst noore Bulgaaria riigi peamiseks tööstusharuks. Veinipiiritust „Ямболска гроздова ракия / Гроздова ракия от Ямбол / Yambolska grozdova rakya/Grozdova rakya ot Yambol“ hakati 1930ndatel valmistama selle piirkonna paljudes väikestes viinavabrikutes.

Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ tööstusliku tootmise ja turustamise tegelikuks algusajaks võib pidada 1974. aastat Jamboli veinikeldrites. Lähedalasuvatel ühistutel oli piisavalt viinapuid, et pakkuda mitte üksnes veinide, vaid ka veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistamiseks vajalikku toorainet.

Muudatustele, millega kehtestati Bulgaarias demokraatlik süsteem (1989. aastal), järgnes põllumajandusmaa täielik tagastamine. Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ geograafilise valmistuspiirkonna mullad ja ilmastikutingimused soodustavad viinamarjakasvatust. Taastati vanad ja rajati uued viinamarjaistandused. Parandati viinamarjade sordilist mitmekesisust. Istutati sordid, mis olid Jamboli ümbruskonnas uudsed, nt ’Prosecco’, ’Viognier’, ’Syrah’ ja ’Cabernet’. Erinevatel sortidel on erinevad omadused. Nõuetekohase töötlemise tulemusena saadakse destilleerimise jaoks valged ja punased veinid, millel kõigil on erisugune potentsiaal ning mis annavad asjaomase viinamarjasordi iseärasused edasi aroomile ja maitsele. Inimteguril on tähtis roll kõnealuse joogi saamiseks kasutatava juurdunud tehnoloogia rakendamisel. Kogenud asjatundjad destilleerivad jooki, kasutades K5 ja DK-1-tüüpi destilleerimiskolonne, kuni saavutatakse alkoholisisaldus 62–65 mahuprotsenti. Kõnealune destilleerimismeetod suurendab veinidest pärinevate ja puuviljaaroomi tekitavate lenduvate ainete ning nende maitsekomponentide kogumist ja säilitamist destillaatides. Tänu sobivate destillaatide õiges vahekorras kokkusegamisele (kupaažile) saadakse valmistoode, mis on püsiva ühtlaselt hea kvaliteediga ja stabiilsete organoleptiliste omadustega.

Veinipiiritust „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ tutvustatakse suurte jaemüügikettide korraldavates reklaamikampaaniates, esitlustel ja degusteerimistel; samuti on seda tutvustatud rahvusvahelistel messidel, näitustel ja võistlustel, kus see on võitnud mitmeid auhindu ja tunnustusi. Aastate jooksul on veinipiiritus „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ pälvinud Plovdivis toimuval rahvusvahelisel veinimessil Vinaria mitmeid auhindu, täpsemalt kuldmedaleid ja kiituskirju.

6.2. Piiritusjoogi eriomadused, mis tulenevad geograafilisest piirkonnast

Viinamarjaistandused, kust veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistamiseks kasutatav tooraine on saadud, asuvad lõunapoolse (Traakia tasandiku / Trakiyska Nizina) veinipiirkonna kaguosas (Boljarovo, Elhovo, Straldža, Tundža, Jamboli ja Topolovgradi omavalitsusüksused) ja idapoolse (Musta mere / Chernomorski) veinipiirkonna lääneosas (Aytose, Kameno ja Sredetsi omavalitsusüksused). Geograafiline piirkond hõlmab Tundža-Straldža alampiirkonda ja ulatub Strandža ja Sakari mäemassiivide põhjanõlvadeni.

Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ geograafilise valmistuspiirkonna mullad ja ilmastikutingimused sobivad hästi viinamarjakasvatuseks. Maastik koosneb tasandikest ja mägedest, mille keskmine kõrgus on 190 m. Selle geograafiline asukoht tähendab seda, et seal põimuvad omavahel mitmed ilmastikutegurid, millest tugevaim on mandriline üleminekukliima, mis on omane Ülem-Traakia tasandikule. Musta mere ja Vahemere mõju on väiksem. Siinsed temperatuurid teevad sellest ühe Bulgaaria soojema piirkonna. Kõige külmema kuu, jaanuari keskmine temperatuur on vahemikus 0–1,5 °С. Jaanuari keskmine temperatuur Jambolis on 0,2 °С ja Elhovos 1,2 °С, mis näitab mandrilise üleminekukliima ja vahemerelise üleminekukliima vöötmete erinevust kõige külmemal kuul. Kogu piirkond asub 0 °С samatemperatuurijoonest lõunas, mis tagab pika külmavaba perioodi ja taimede jaoks loomulikud vegetatsioonitingimused. Piirkonnas on 180–210 külmavaba päeva aastas. Umbes 10. aprillist püsib keskmine temperatuur üle 10 °С, mis on taimekasvuks soodne. Piirkonnas on keskmiselt 2 200 – 2 250 tundi päikesepaistet ja temperatuuride summa kasvuperioodil on umbes 3 500 – 3 800 °С. Suved on suhteliselt kuumad, mis on iseloomulik mandrilisele kliimale. Juuli keskmine temperatuur piirkonnas on 23 °С. Absoluutne maksimumtemperatuur on 44,4 °С ja maksimumtemperatuuride keskmine on 38–40 °С.

Sügised on pikad ja sageli soojad ning 25. oktoobrist kuni 4. novembrini püsivad keskmised temperatuurid üle 10 °С. Esimesed sügiskülmad esinevad tavaliselt vahemikus 23.–29. oktoobrini, kõige varem 30. septembril. Need agroklimaatilised tingimused soodustavad püsikultuuride ja eriti viinapuude kasvatamist. Suhteline niiskus varieerub aasta jooksul. See on madalaim (60–64 %) juulis ja augustis ning kõrgeim (80–92 %) detsembris, jaanuaris ja veebruaris. Sademed jaotuvad aasta jooksul ebaühtlaselt. Keskmine sademete koguhulk aastas on 530–700 mm.

Mullad on mõõdukalt kuni veidi leostunud vertisol-tüüpi mustmullad; Tundža jõe ja selle lisajõgede ääres on lammimullad; Elhovost kagus ja loodes domineerivad leostunud vertisol-tüüpi mullad (Bulgaaria raskeimad savised ja rikkaliku kolloidide sisaldusega mullad, millel on märjana märkimisväärne must huumushorisont), kõrvuti leostunud pruunide (punakaspruunide) metsamuldadega, mis on tavaliselt huumusvaesemad; lõunas pruunid (punakaspruunid) metsamullad koos rankerite ja mineraalmuldadega, leostunud pruunid (punakaspruunid) metsamullad ja mineraalainevaesed näivleetunud mullad.

Pinnamoe, muldade ja kliima kombinatsioon loob tingimused kvaliteetsete viinamarjade kasvatamiseks. Tähtis roll on inimteguril. Kogenud asjatundjad teevad viinamarjadest kvaliteetse veini. Selle protsessi käigus ühendatakse sajanditevanused traditsioonid moodsa tipptehnoloogiaga. Veinide destilleerimisel kasutatakse spetsiaalseid K5 ja DK-1 tüüpi destilleerimiskolonne, mille on välja töötanud Bulgaaria disainerid. Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ iseärasus on see, et destilleerimist jätkatakse senikaua, kuni saadakse kuni 62–65-mahuprotsendilise alkoholisisaldusega veinidestillaat. Aastatepikkune kogemus on näidanud, et destillaadi sellise alkoholisisalduse juures on veinidest aromaatsete ainete kogumine suurim ning saavutatakse rikkalik ja tasakaalustatud maitse.

Joogi konkreetses geograafilise piirkonnas küpsenud valgetest ja punastest viinamarjasortidest saadud destillaatidel on vastastikku tasakaalustavad organoleptilised omadused. Valgetest sortidest saadud destillaatidel on selge puuviljaaroom ning punastest sortidest saadud destillaatidel iseloomulik viinamarjane maitse. Destillaatide segamisel (kupaaž) saadakse kvaliteetne toode, millel on stabiilsed organoleptilised omadused: helekollane värvus, domineeriv puuviljaaroom ja harmooniline mahe maitse selge viinamarjase järelmaitsega.

Parimate omaduste ja laagerdumispotentsiaaliga destillaadid küpsevad vähemalt kuus kuud Hartwissi tamme (Quercus hartwissiana Stev.) puidust valmistatud tammevaatides. Hartwissi tamm (Quercus hartwissiana Stev.) on heitlehine puu, mis võib kasvada kuni 25 meetri kõrguseks. Tegemist on jäänukliigiga, mis on jäänud püsima ajast enne viimast jääaega 1,5 miljonit aastat tagasi. Euroopas piirdub selle levik Strandža mäemassiiviga. Seda leidub sageli – rühmiti või üksi – põhjanõlvadel ning madalamatel ja niisketel aladel, sageli jõgede ja ojade ääres. Tegemist on kaitsealuse liigiga ja see on loetletud Bulgaaria elurikkuse seaduses. Püttsepad on põlvkonniti säilitanud selle ainulaadse materjali töötlemise traditsioonid. Arvatavalt kivis olevate juurtega puu puit on poorse struktuuriga, kuid poorid on erakordselt väikesed. Destillaatidega pikema koostoime tulemuseks ei ole üksnes alkoholi aurustumine, vaid ka väärtuslike koostisosade eraldumine puidust.

Limiteeritud kogustes jook viiakse turule pärast seda, kui see on olnud tammepuiduga kokkupuutes vähemalt kuus kuud. Küpsenud veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ iseloomulikud tunnused on: tumekollane värvus, domineeriv puuviljaaroom tajutavate tammenootidega ja lõppmaitses veidi vaniljet, harmooniline maitse, mis on märkimisväärselt mahe ja magus, ning pikaldane ja mahe järelmaitse.

7. Euroopa Liidu või riiklikud/piirkondlikud õigusaktid

Siseriiklikes õigusaktides ei ole kehtestatud konkreetseid lisasätteid veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ kohta. Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ valmistamise ja turustamise suhtes kohaldatakse riigi ametlikus väljaandes nr 45/2012 avaldatud ja alates 16. septembrist 2012 kehtivas veini ja piiritusjookide seaduses (ZVSN) veinipiirituste kategooria suhtes kehtestatud üldnõudeid.

Veinipiiritus, mis on viinamarjarakia geograafilise tähisega „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“, kiideti heaks majandus- ja energeetikaministri 27. novembri 2013. aasta määrusega nr T-RD-27-20, mis avaldati majandusministeeriumi kodulehel: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm

Kagu-Traakia (Yugoiztochna Trakiyska) Viinamarjakasvatajate ja Veinivalmistajate Liidu (mille registrijärgne asukoht ja peakontor asuvad Slivenis) alluvuses tegutsev veinide degusteerimise piirkondlik komitee teeb geograafilise tähisega „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ veinipiirituse organoleptilise hindamise.

8. Taotleja

— Liikmesriik, kolmas riik või füüsiline/juriidiline isik Република България, Министерство на икономиката / Bulgaaria Vabariigi majandusministeerium

— Täielik aadress (majanumber, tänav, asula, sihtnumber, riik): София 1052, ул. „Славянска“ № 8, Република България / ul. Slavyanska 8, 1052 Sofia, Bulgaria

— Õiguslik seisund (juriidiliste isikute puhul)

9. Geograafilise tähise täiend

10. Märgistamise erieeskirjad

Veinipiirituse „Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol“ kohta ei ole kehtestatud ühtegi kohustuslikku märgistamise erieeskirja, v.a horisontaalsed eeskirjad.